Document ID: /roh_data/filtered/fineweb-2-filterrobots_roh.jsonl.gz/7662

Strusch arrivads en Frantscha han ils giugaders svizzers gia lur emprim trenament. Igl è in trenament public en il Stade de la Mosson, quai è il stadion dal HSC Montpellier, il campiun franzos da ballape da l’onn 2012. Dimora prenda l’equipa svizra en il Vichy Spa Hotel a Juvignac a l’ur da Montpellier. En quest hotel han ils giugaders tut quai ch’els basegnan, tranter auter in grond center da fitness e schizunt ina stanza da fradaglia ch’empermetta ina sperta regeneraziun.
L’Albania è l’emprim adversari
23 giugaders ha il trenader naziunal Vladimir Petkovic nominà per l’EURO 2016. L’emprim gieu ha la Svizra sonda, ils 11 da zercladur a Lens encunter l’Albania. I suonda lura mesemna, ils 15 da zercladur a Paris il gieu encunter la Rumenia e dumengia, ils 19 da zercladur a Paris il gieu encunter la Frantscha.
RR actualitad 17:00